club47031643
Ак Баатыр керегинде
Алтай Кудайдыҥ бичиги. 
29. 07. 2002j.
Баатыр  уулыҥды ундыба, Алтайым
Баатыр  уулыҥды таштаба, албатым
Айланып келген куучын болзын
Куулгазын кай чöрчöк болзын
Комыдап турар ÿн  болзын
Кожоҥдоп турар комус болзын
Комустыҥ  коо ÿнинде
Кööркий акам ÿни болзын
Кööркий акам куучындап берзин
Куулгазын jÿрÿмде не барын
Куулгазын jÿрÿмде канай jÿргенин
Нени кöрÿп, нени укканын
Ончобыска айдып берзин
Тöкпöй-чачпай бис алалы
Алып, оноҥ ары апаралы
Алтай ÿстÿне  jайалы
Канай Алтай алыбын ÿйдешкен
Канай Кудай оны уткыган
Кай чöрчöгин канай сыйлаган
Кайчы адын канай чыгарган
Кайчы, кайран кайчы акам сала берди
Алтайым дезе кунугып артты
Кийнинеҥ  ары ÿйдежип койды
Кожоҥ болзын  оныҥ jÿрÿми
Коркыбас баатыр ол jÿреги
Кöргÿзип турзын калык-jонына
Караҥуйдаҥ чыгар ол jолын
Öчпöс одыла jарыдып турзын
Оттыҥ jанында отурган кайчы
Кайлап берзин оныҥ jÿрÿмин
Комустыҥ коо ÿниле кайчы
Кожоҥдоп берзин оныҥ jÿрÿмин
Ончо чактарга улалып барзын
Ончо уктарга угулып ол барзын
Баатыр керегинде бу кай чöрчöк 
Баатыр керегинде бу кай комус
Комус, комус
Кайран комус
Комудап  эмди сен арттыҥ 
Колына сени кем алар
Колына сени  кем салар
Салтар баатырдыҥ салымду уулы
Санааҥда сениҥ артып калар
Саргарган чöлдöрдиҥ ÿстÿле салкын
Салымын оныҥ  куучындап учар
Баш болзын, Алтайым
Баатыр уулыҥды алкап jадым
Алдын оныҥ арутап jадым
Ары jолына аткарып jадым
Алтайым, корула
Алтайым, кöр
Кöö-куйагын кийип алган
Кöрнöö одын тудунып алган
Ак адына минип алган
Алып-баатырдыҥ jаражын
Алтайым, кöр
Ары болуп атанып jадарда
Алдында jолын оныҥ арузын
Алтайын корулап jорукка атанат
Jобош бÿткен бу сениҥ уулыҥ
«Jоо» деп айдып ол билбеген
«Jок» деп айдып ол мойнобоон
Jол-jорукка  атана берген
Ак Айаска сала берген
Салымында оныҥ бÿдÿп калды
Санаазында салганы
Санаазы оныҥ  jарык болгон
Санаазы оныҥ jарык барган
Айлаткышла ол  jорыктап барып jат
Айлаткышла ол учуп  барып jат
Алтын Казыкка jедип бар jат
Алтайын ÿстинеҥ кöрÿп барып jат

Алган эжине айдып ол турат
Аай-бажы jок санааркашка кирбе деп
Айлыҥныҥ эжигин  бек ле тут деп
Айдынып кийнимнеҥ кöрбö  мени деп

Алканып кийнимнеҥ мени сакы  деп
Сары öҥдÿ ийт болорым
Сакылтаҥды сениҥ ÿзерим
Санааҥды сениҥ jарыдарым
Сананып jÿр мени ундыба
Салтар деген бу баатырым
Сарнап турат алган эжине
Эжигинеҥ ол сала берген
Эжикти ачып уча берген
Öскö эжикти ачып барган
Алтайын ол корулап барган
Кöк Айаста  учуп jÿрет
Кöрнöö отту jылдыс болот
Кÿйет, кÿйет биске ыраактаҥ 
Кÿйет, кÿйет биске кöргÿзет
Jÿрÿмниҥ jолына канай чыгарын 
Баш болзын
Баатырлар угы улалзын
Баатыр уулы чыдазын
Чылаазыны  jок адазыныҥ ижин
Чындыкка jетирзин
Баш болзын
Баалу-чуулу Алтайым
Баатыр уулыныҥ кабайы
Эмди чöрчöктö кайлалгай
Элен чактарга улалгай
Баш болзын. Божогон
Баатыр уулдыҥ бу кайы
Бастыразына jарагай 
Баш болзын
Бирде кошподым
Бирде айрыбадым
Айдылганынча  чийдим
Ак чаазынга  салдым
Баш болзын Баш болзын
Баш болзын Алтай Кудайым 
Баш болзын 
Берген кайыҥ учун 
Салтар баатыр учун
Баш болзын Баш болзын